2.

Az 1–4. cikk helyébe a következő szöveg lép: „1. cikk Célkitűzés (1) E rendelet alkalmazásában az iparosodott és egyéb, magas jövedelmű országok és területek az e rendelet I. mellékletében felsorolt országokat és területeket, a fejlődő országok pedig a fejlesztési együttműködés számára finanszírozási eszközt létrehozó, 2006. december 18-i 1905/2006/EK európai parlamenti és tanácsi rendelet (5) hatálya alá tartozó és az e rendelet II. mellékletében felsorolt országokat foglalják magukban. Megnevezésük a továbbiakban „partnerországok“. Az e rendelet hatálya alá tartozó uniós finanszírozás célja a partnerországokkal folytatott gazdasági, pénzügyi, technikai, kulturális és egyetemi együttműködés támogatása a 4. cikkben meghatározott, hatáskörébe tartozó területeken. E rendelet olyan intézkedések finanszírozására szolgál, amelyek alapvetően nem teljesítik a Gazdasági Együttműködési és Fejlesztési Szervezet Fejlesztési Segítségnyújtási Bizottsága (OECD/DAC) által meghatározott hivatalos fejlesztési támogatás kritériumait („ODA-kritériumok“). (2) A partnerországokkal folytatott együttműködés elsődleges célja az, hogy konkrét választ adjon a kapcsolatok megerősítésének szükségességére, valamint hogy kétoldalú, regionális és többoldalú alapon egyaránt tovább mélyítse a kapcsolatokat az Unió és a partnerországok közötti kapcsolatok fejlesztéséhez szükséges kedvező és átlátható környezet kialakítása érdekében, az Unió külügyi fellépéseit vezérlő alapelvekkel összhangban a Szerződésben meghatározottaknak megfelelően. Ez többek között a demokrácia előmozdítására, az emberi jogok és alapvető szabadságok tiszteletben tartására, a jogállamiságra, valamint a tisztességes munkára, a jó kormányzásra és a környezet megóvására vonatkozik a partnerországokban az előrehaladáshoz és a fenntartható fejlődés folyamataihoz való hozzájárulás érdekében. 2. cikk Hatály (1) Az együttműködés célja az, hogy kapcsolat jöjjön létre a partnerországokkal a párbeszéd és a közeledés erősítésére és a hasonló politikai, gazdasági és intézményi szerkezet és értékek egymással való megosztása és előmozdítása céljából. Az Unió ugyanakkor arra is törekedni fog, hogy növelje az együttműködés mértékét és a cserekapcsolatokat az elismert vagy egyre fontosabbá váló kétoldalú partnerekkel, továbbá a többoldalú fórumok és a globális kormányzás szereplőivel. Az együttműködés olyan partnereket is magában foglal, amelyekkel a kapcsolatok és a Szerződésben foglalt értékek előmozdítása az Unió stratégiai érdeke. (2) Kellően indokolt körülmények esetén, valamint az uniós finanszírozás koherenciájának és hatékonyságának biztosítása és a regionális együttműködés támogatása érdekében a Bizottság a 6. cikkben említett éves cselekvési programok elfogadásakor dönthet úgy, hogy az e rendelet szerinti intézkedésekre a mellékletekben felsoroltaktól eltérő országok is jogosultak, amennyiben a végrehajtandó projekt vagy program regionális vagy határokon átnyúló jellegű. Erre vonatkozóan az 5. cikkben említett többéves együttműködési programok keretében rendelkezéseket hoznak. (3) A Bizottság az OECD/DAC fejlődő országokat tartalmazó jegyzékének rendszeres felülvizsgálataival összhangban módosítja az I. és II. mellékletben szereplő jegyzéket, és erről tájékoztatja az Európai Parlamentet és a Tanácsot. (4) Az e rendelet alapján történő uniós finanszírozás tekintetében különös figyelmet kell fordítani adott esetben a Nemzetközi Munkaügyi Szervezet alapvető munkaügyi normáinak partnerországok általi betartására, valamint a partnerországok üvegházhatást okozó gázok kibocsátásának csökkentésére tett erőfeszítéseire. (5) Az e rendelet II. mellékletében felsorolt országok tekintetében szigorúan be kell tartani az 1905/2006/EK rendelet és a fejlődő országok gyorsan emelkedő élelmiszeráraihoz kapcsolódó gyorsreagálási eszköz létrehozásáról szóló, 2008. december 16-i 1337/2008/EK európai parlamenti és tanácsi rendelet értelmében finanszírozott intézkedésekkel (6) való politikai koherenciát. 3. cikk Általános elvek (1) Az Unió a szabadság, a demokrácia, az emberi jogok és alapvető szabadságjogok tiszteletben tartása, valamint a jogállamiság elvein alapul, és – párbeszéd és együttműködés révén – a partnerországok ezen elvek melletti elkötelezettségének előmozdítására, fejlesztésére és megerősítésére törekszik. (2) E rendelet végrehajtásakor a partnerországokkal való együttműködés kialakításakor adott esetben differenciált megközelítést kell alkalmazni, figyelembe veendő gazdasági, társadalmi és politikai helyzetüket, valamint az Unió sajátos érdekeit, stratégiáit és prioritásait. (3) Az e rendelet alapján finanszírozott intézkedések a különösen az Unió és a partnerországok között létrejött eszközök, megállapodások, nyilatkozatok és cselekvési tervek által meghatározott együttműködési területekre terjednek ki, továbbá olyan területekre, amelyekhez az Uniónak sajátos érdekei és prioritásai fűződnek, illetve összhangban vannak ezen területekkel. (4) Az e rendelet alapján finanszírozott intézkedések tekintetében az Unió célja az, hogy biztosítsa külső tevékenységeinek más területeivel, valamint az egyéb releváns uniós politikákkal, különösen a fejlesztési együttműködéssel való összhangot. Ezt az összhangot a politikák kidolgozása, a stratégiai tervezés, valamint az intézkedések programozása és végrehajtása során biztosítani kell. (5) Az e rendelet alapján finanszírozott intézkedések kiegészítik a tagállamok és az egyéb uniós közjogi szervek – kereskedelmi kapcsolatok, kulturális, akadémiai és tudományos cserék terén tett – erőfeszítéseit, és azokhoz hozzáadott értéket biztosítanak. (6) A Bizottság tájékoztatja az Európai Parlamentet, és rendszeresen véleménycserét folytatnak. 4. cikk Együttműködési területek Az uniós finanszírozásnak az 1. cikkel összhangban álló együttműködési fellépéseket kell támogatnia, és összhangban kell állnia e rendelet általános céljával, hatályával, célkitűzéseivel és általános elveivel. Az alábbi együttműködési területeken az uniós finanszírozás olyan intézkedésekre terjed ki, amelyek elvileg nem elégítik ki az ODA-kritériumokat, és amelyek regionális dimenziót is magukban foglalhatnak: (1) az uniós és partnerországbeli gazdasági, társadalmi, kulturális, akadémiai és tudományos szereplők közötti együttműködés, partnerségek és közös vállalkozások támogatása; (2) a kétoldalú kereskedelem, a befektetések és a gazdasági partnerségek ösztönzése, többek között különös figyelemmel a kis- és középvállalkozásokra; (3) az Unió és a partnerországok megfelelő ágazatainak politikai, gazdasági, társadalmi és kulturális szereplői, valamint egyéb nem kormányzati szervezetei közötti párbeszéd támogatása; (4) a személyes kapcsolatok, az oktatási és képzési programok és a szellemi tőke cseréjének támogatása, valamint a kultúrák közötti kölcsönös megértés erősítése – különösen a családok szintjén –, beleértve azon intézkedéseket, amelyek célja, hogy biztosítsák és növeljék az Unió részvételét az Erasmus Mundus programban, valamint az európai oktatási vásárokon történő részvételét; (5) együttműködési projektek előmozdítása a kutatás, a tudomány és technológia, a sport, a kultúra, az energia (különösen a megújuló energiaforrásokból származó energia), a közlekedés, a környezetvédelmi kérdések (beleértve az éghajlatváltozást is), a vám-, pénz-, jogi és emberi jogi ügyek, valamint más, az Unió és a partnerországok kölcsönös érdeklődésére számot tartó kérdések terén; (6) az Európai Unióval és annak jelenlétével kapcsolatos tudatosság és ismeret növelése a partnerországokban; (7) konkrét kezdeményezések támogatása, beleértve azokat a kutatási tevékenységeket, tanulmányokat, kísérleti programokat vagy közös projekteket, amelyek célja, hogy hatékony és rugalmas módon válaszoljanak az Unió és a partnerországok közötti kétoldalú kapcsolatok fejlődésének eredményeképpen felmerülő együttműködési célokra, vagy új lendületet adjanak az e partnerországokkal fennálló kétoldalú kapcsolatok további elmélyítéséhez és kiszélesítéséhez.